סוף מעשה במחשבה תחילה

**למה יצאנו לדרך?**

פרויקטים חברתיים הם הדרך המרכזית של ארגונים או פעילים חברתיים להוביל שינוי חברתי. כל פרויקט בנוי על רעיון, אמונה ו/או תפיסה שמובילי הפרויקט מניחים שבמידה והם יתממשו יתרחש שינוי.

קיימות דרכים שונות לגשת לביצוע פרויקט, חלקן דוגלות בתכנון מוקפד של הפרויקט מראש והליכה לאורו, חלקן בניסויי ותעייה, חלקן מציעות לנסות להעלות את הכשלים האפשריים ולנסות לפתור אותם מראש וחלקן מציעות להתחיל ללכת לפגוש את הכשלים בשטח ולהתחיל מחדש.

הדרך בה נבחר לגשת לפרויקט עשויה להיות בעלת השפעה משמעותית על הצלחתו ועל האפקט שהוא ייצור. הצבת מטרות ויעדים לפרויקט תאפשר לבחור דרך מתאימה לגשת אליו.

**שאלת השיפוד**

* כיצד ניגשים לפרויקט?

**מפת דרכים**

1. **סוף מעשה במחשבה תחילה**

רבי שלמה אלקבץ, לכה דודי

1. **סוד הבניה וההחרבה**

תרגום, זוהר, א, פרשת בראשית, דף כד, ע"ב

1. **לברוא עולם מתוך תכנון מדויק**

פסיקתא זוטרתא (לקח טוב), בראשית א, א

1. **תכנון נותן מענה**

חכם יהודה דוד אייזנשטיין (עורך), אוצר מדרשים, ב, פסיקתא, ניו יורק, תרע"ה, עמ' 496-497

1. **לתעות ומצוא שוב את הדרך**

חכם ששון שנדוך, דבר בעתו, עקידת יצחק, מכון הכתב, ירושלים, תשמ"ה, עמ' 23

1. **לעשות מעשה בראשית בכל רגע**

חכם בן ציון כהן, אומר לציון, דרוש לפרשת ויגש, ג'רבה, דפוס המשובה, ת"ש, עמ' מד

**הסיפור של הדף**

1. **סוף מעשה במחשבה תחילה**

השורה מתוך הפיוט לכה דודי הפכה לאחד הפתגמים הנפוצים ביותר העוסקים ביחס שבין הצבת מטרה ותכנון מוקדם לבין הצלחת הביצוע. ההסתכלות פנימה לתוך המבנה המתוחכם של ארבע מילים אלו מאפשרת להציף תנועה דו כיוונית בין שלב הצבת המטרה והתכנון לבין שלב הביצוע ובוחנת את התבנית הקבועה של התהליך.

1. **סוד הבניה וההחרבה**

ספר הזוהר מתאר את בריאת העולם כתהליך של בנין וחורבן. תהליך כזה אינו מובן, וספר הזוהר בעצמו תוהה על מטרת הבניה אם סופה חורבן, לבסוף משאיר את השאלה פתוחה וטוען שיש כאן סוד. הטקסט מאפשר לבחון את התשובות האפשרויות לשאלה תוך השוואה לתהליך פיתוח פרויקט שגם בו ישנם לעיתים תהליכים של בנייה וחזרה אחורה.

1. **לברוא עולם מתוך תכנון מדויק**

המדרש בפסיקתא זוטרתא פותח דיון בדרך הראשונה לגשת לפרויקט. המדרש אומר שהעולם נבנה באופן מדויק על פי התורה, תהליך שונה של הבריאה מזה שמתאר הזוהר. הרעיון של בניה על פי תורה כתובה מעלה את השאלה האם ניתן להשליך רעיון זה לעבודה עם תכנית פעולה או מודל פעולה ומאפשר את ברור ההשלכות שיש לבניה באופן מדויק על פי הוראות התוכנית על הבניין הסופי.

1. **תכנון נותן מענה**

הטקסט הרביעי יאפשר בחינת דרך נוספת לגשת לפרויקט. המדרש מציג את שלב "תכנון" בריאת העולם על ידי הקב"ה שבה יש חשיבה מראש על כשלים ופתרונות אפשריים. מתוך הטקסט ניתן לראות את הפער בין שלב הרעיון לשלב התכנון בו יש לקחת בחשבון את המפגש של החזון עם המציאות.

1. **לתעות ומצוא שוב את הדרך**

דרך סיפור שמביא חכם ששון שנדוך מעלה גישה שלישית לתכנון פרויקטים. הסיפור הינו משל על אדון ששלח את עבדו לתעות בדרך חזרה אליו. הסיפור מלמד על היתרון של לתעות בדרך ועל ידי כך לשאול את השאלות המהותיות ולעבוד קשה על מנת להצליח להגיע אל היעד.

1. **לעשות מעשה בראשית בכל רגע**

לבסוף, תיאור בריאת העולם של הרב בן ציון כהן מעלה את השאלה האם לפרויקט יש קיום עצמאי מהרגע שנוצר או שמא על מתכננו להמשיך ולהחיות אותו כל עוד הוא מעוניין שימשיך לפעול.

**מהלכים בדרך**

**א. סוף מעשה במחשבה תחילה**

סוף מעשה במחשבה תחילה1

רבי שלמה אלקבץ, לכה דודי

**תחנה ראשונה:** סוף מעשה במחשבה תחילה

**קו ותמרור עצירה:** סוף מעשה במחשבה תחילה

**שאלה:** מדוע הניח רבי שלמה אלקבץ את המילים בסדר הפוך ממה שהן מבטאות?

**מסלולים אפשריים:** הפירוש המקובל לביטוי זה הוא שמעשה ראוי ונכון צריך להתחיל בתכנון נכון, כלומר המחשבה קודמת למעשה. המבנה של המשפט עומד בניגוד למשמעות שלו, המעשה בהתחלה והמחשבה בסוף. ניתן לתת פרשנויות שונות להחלטה של המשורר להפוך את הסדר.

* רבי שלמה אלקבץ רצה שנשים לב שהתכנון של התהליך – המחשבה, מתחיל ביכולת לדמיין את המעשה בצורתו הסופית.
* הסדר של המילים בביטוי בא להצביע על כך שלמרות שהמחשבה קודמת למעשה התהליך אינו חד כיווני לחלוטין אלא התכנון והעשיה שלובים זה בזה.
* זה פיוט והסדר של המילים הוא תוצר של האומנות ולא של המשמעות.

**ב. סוד הבניה וההחרבה**

'והארץ היתה תוהו ובוהו' - שהקב"ה ברא עולמות ומחריבם,1 ובגלל זה הארץ הייתה תוהה ובוהה.2 איך ברא הקב"ה עולמות להחריב אותם?! טוב היה שלא לברוא אותם. אלא ודאי יש כאן סוד.3

תרגום, זוהר, א, פרשת בראשית, דף כד, ע"ב

**תחנה ראשונה**: 'והארץ היתה תוהו ובוהו' - שהקב"ה ברא עולמות ומחריבם

**קו ותמרור עצירה:** 'שהקב"ה ברא עולמות ומחריבם'

**שאלה:** איזו הרגשה נוצרת כאשר משהו שאנחנו יוצרים נהרס?

**מסלולים אפשריים:** הזוהר מתאר את בריאת העולם כתהליך של בניה וסתירה, תהליך מורכב שאינו מתקדם בקו ישר. תהליך מסוג זה יוצר רגשות שונים אצל אנשים שונים, הזיהוי של הרגשות מאפשר בחינה ראשונה של המורכבות הקיימת בתכנון ובביצוע.

* כל בניה היא תהליך מורכב וקשה ולכן כאשר יש הרס מתעוררים רגשות של כישלון וייאוש, מכיוון שיש תחושה שהבניין לא היה מספיק טוב.
* בנין שנבנה ונהרס מסיבות כלשהן יוצר מוטיבציה להתחיל מחדש, להשתפר ולבנות בנין טוב ויציב יותר.
* בנין שנהרס לאחר שהושקע רבות בנייתו יוצר רגשות של התכנסות פנימה ורצון לבחון אילו גורמים הביאו לחורבן.

**תחנה שניה:** ובגלל זה הארץ היתה תוהה ובוהה.

**קו ותמרור עצירה:** "תוהה ובוהה"

**שאלה:** מה הכוונה תוהה ובוהה?

**מסלולים אפשריים:** הזוהר לוקח את הביטוי תוהו ובוהו שמשמעותו הפשוטה היא בלגן, הופך אותו לפועל ונותן לו משמעות אחרת. הפעלים שבהם משתמש הזוהר ניתנים לפרשנויות שונות וכל אחת מהן עשויה להאיר באור אחר את הביטוי תוהו ובוהו ותהליכים של בנייה והרס.

* הכוונה בפעלים 'תוהה' ו'בוהה' היא חוסר חיפוש אחר תשובות, המשמעות של פירוש זה שבניה באופן מתמיד מתקיימת תוך כדי תהליך של חיפוש עם מידת וודאות נמוכה.
* הפעלים 'תוהה' ו'בוהה' מעידים על תחושה של חוסר ידיעה בתהליך הבניה לגבי התוצר המוגמר הן במידת החוזק שלו והן במידת ההתאמה שלו למטרה שלשמה הוקם.
* הזוהר משתמש במילים 'תוהה' ו'בוהה' בכדי להסביר שלתהליך הבניה אין סוף, הוא מסתיים ומתחיל מחדש כל הזמן.

**תחנה שלישית:** איך ברא הקב"ה עולמות להחריב אותם?! טוב היה שלא לברוא אותם. אלא ודאי יש כאן סוד

**קו ותמרור עצירה:** "אלא ודאי שיש פה סוד"

**השאלה:** מהו הסוד?

**מסלולים אפשריים:** ספר זוהר אינו תוהה על מטרת הבניה אם בסופה יש חורבן וטוען שכדאי היה לא לבנות כלל. התמיהה של ספר הזוהר נובעת מדרך העולם שבונה בניינים כדי שיישארו בנויים. עונה ספר הזוהר על תמיהתו ואמר שיש פה סוד, אפשר לפרש את דבריו במספר דרכים.

* הסוד הוא התובנות שמתבררות רק לאחר שיש חורבן של הבניין תובנות שלעולם לא יבררו במידה והבניין יעמוד על תילו לעולמי עד.
* תהליך הבניה מורכב מהנחות יסוד ותפיסות עולם, שבסופו מתברר שהיו מוטעות, ההרס מאפשר את התיקון.
* הסוד הוא שכדאי לתכנן היטב כל שלב בבניה בכדי לא להגיע למצב של חורבן.

1. **לברוא עולם מתוך תכנון מדויק**

בתורה נסתכל הקב"ה וברא את עולמו1, וכן דרש רבי הושעיה רבה, כמלך מסתכל בדפתראיות (בפנקסיות) שלו ובונה את הפלטין, כך נסתכל הקב"ה, שם הנכבד, בתורה, וברא עולמו2.

פסיקתא זוטרתא (לקח טוב), בראשית א, א

**תחנה ראשונה:** בתורה נסתכל הקב"ה וברא את עולמו,

**קו ותמרור עצירה:** וברא את עולמו

**שאלה:** למה זה חשוב שתהיה לך תורה כשאתה בונה עולם?

**מסלולים אפשריים:** המדרש המבוסס על דברי התלמוד במסכת פסחים (דף נד עמ' א) טוען שהעולם נברא על פי תכנית מוקדמת שקרויה תורה. הנסיון לבחון את חשיבות הקיום של תורה המקדימה את העשייה מסייע להבין את המשמעויות השונות של תכנון מוקדם ואת הזיקות בין תכנון לבין תורה.

* כל מבנה דורש תכנון אדריכלי והנדסי כדי שיהיה יציב לאורך זמן וישרת את המטרה שלשמה הוקם, התורה היא התכנון האדריכלי – הנדסי של העולם.
* התורה כוללת את עולם הערכים והבסיס המוסרי שהם המתווה לבריאת העולם, ללא מתווה זה אין אפשרות להכין תכנית פעולה.
* תורה מאפשרת להפוך את החזון למציאות בכך שתהליך הבניה נשאר מחובר למציאות תוך הגדרת היכולות והגבולות.

**תחנה שניה:** וכן דרש רבי הושעיה רבה, כמלך מסתכל בדפתראיות (בפנקסיות) שלו ובונה את הפלטין, כך נסתכל הקב"ה, שם הנכבד, בתורה, וברא עולמו.

**קו עצירה:** "כך נסתכל הקב"ה, שם הנכבד, בתורה, וברא עולמו"

**תמרור עצירה:** "כמלך מסתכל בדפתר איות (בפנקסיות) שלו ובונה את הפלטין"

**שאלה:** אילו משמעויות יש להקפדה על כל פרטי התכנון לגבי הצלחת העולם שנברא?

**מסלולים אפשריים:** רבי הושעיה מתאר את הקב"ה מסתכל בתוכנית ומבצע. התהליך של פעולה על פי תוכנית יכול להתקיים בצורות שונות מהיצמדות לתוכנית ועד ביצוע שינויים מתמידים הבונים מבנה או יוצרים פרוייקט שונים בתכלית מהתכנון המקורי. קיימות משמעויות שונות לכל אחת מהצורות.

* היצמדות לתכנון מדויק שהושקעה בו מחשבה היא הדרך הבטוחה ביותר להצליח ולברוא את העולם, את הפרויקט, באופן האופטימלי והאחראי ביותר.
* תהליך העשייה מוכרח להתבצע תוך כדי התאמות של התכנון המוקדם למציאות שהיא מורכבת ודינאמית, ביצוע שאינו מלווה בהתאמות יוביל לפרויקט אינו יעיל שמחמיץ את מטרתו
* תכנון נכון צריך לכלול גם את המורכבות של המציאות ואת ההתאמות שיהיה צריך לבצע, אך מכיוון שלא ניתן לצפות הכל יש לעשות שינויים בתוכנית אך מבלי להרחיק לכת.

1. **תכנון נותן מענה**

קודם שנברא העולם היה הקב"ה לבדו בגבורתו,1 ועלה במחשבתו לברוא את העולם, והיה מחריש וחושב2 היאך יברא ויתקיים, מפני עונותיהם של בני אדם,3 וברא תשובה קודם שברא העולם4.

חכם יהודה דוד אייזנשטיין (עורך), אוצר מדרשים, ב, פסיקתא, ניו יורק, תרע"ה, עמ' 496-497

**תחנה ראשונה:** קודם שנברא העולם היה הקב"ה לבדו בגבורתו,

**קו עצירה:** היה מחריש וחושב

**תמרור עצירה:** לבדו בגבורתו

שאלה: איזו גבורה נדרשת ממתכנן פרויקט?

מסלולים אפשריים: על פי המדרש גבורה היא אחת ההופעות של הקב"ה שבאו לידי ביטוי בתכנון העולם. הצבעה על תכונה זו מעידה על כך שיש לה השלכה על תהליך התכנון. הפרשנויות השונות לגבורה מבנה בצורה שונה את תהליך התכנון של הפרויקט ואת הביצוע הנגזר ממנו.

* הגבורה הנדרשת ממתכנן פרויקט היא לא להתחשב בקשיים ובמשברים הצפויים בביצוע התוכנית ולתכנן תכנית מושלמת.
* תכנון פרויקט דורש לקחת מרכיבים אנושיים שעלולים לפגוע בהיבטים אחרים של הפרויקט, היכולת להישאר אנושי למרות השאיפה לשלמות.
* תכנון פרויקט הוא תהליך שבאים בו לידי ביטוי יחסי כוחות שונים, היכולת לבחון את יחסי הכוחות לקחת בחשבון את קיומם ולנהל אותם נכון דורשת גבורה.

**תחנה שניה:** ועלה במחשבתו לברוא את העולם, והיה מחריש וחושב

**קו ותמרור עצירה:** והיה מחריש וחושב

**שאלה:** אילו פערים קיימים בין הרעיון לבין התכנון?

**מסלולים אפשריים:** המדרש מתאר את התהליך של התכנון ואמר שהרעיון לברוא את העולם עלה במחשבתו של הקב"ה ואז הוא התחיל בתכנון שהמדרש מנסח זאת מחריש וחושב. שלב הרעיון ושלב התכנון שונים זה מזה המעבר ביניהם עלול לחשוף פערים שיהיה צורך להתמודד איתם.

* כאשר הפרויקט נמצא בשלב הרעיון קיימת התלהבות והתרגשות לקראת יישומו, כאשר מתחיל שלב התכנון מתגלה הפער הקיים בין הרצוי למצוי שעלול להשפיע על ההתלהבות.
* הרעיון נובע מהחזון שיש למי שמעוניין לבצע את הפרויקט, שלב התכנון דורש מהמתכנן לפרק את החזון ליעדים מוגדרים במשאבים שמבהירים על אילו חלקים מהחזון יש צורך לוותר.
* התכנון נוטע את החזון של הפרויקט בקרקע הוא מאפשר להבהיר את הדרכים שניתן ליישם אותו ולכן הוא פותח את החלון הראשון לתקווה שאכן החזון יתגשם.

**תחנה שלישית:** והיה מחריש וחושב היאך יברא ויתקיים, מפני עונותיהם של בני אדם

**קו ותמרור עצירה:** "מפני עוונותיהם של בני אדם"

**שאלה:** מהם עוונותיהם של בני אדם?

**מסלולים אפשריים:** הידיעה שלבני האדם יהיו עוונות דורשת מהקב"ה להחריש ולחשוב על העולם שהוא עומד לברוא. ניתן לפרש עוונות בצורות שונות, כל אחת מהן תאפשר תובנה אחרת על התהליך המתקיים בדרך שבין הרעיון לתכנון ולביצוע.

* עוונותיהם של בני אדם הם החולשות של בני האדם, ההבנה שהם אינם מושלמים כמו א-לוהים ולכן גם העולם לא יהיה מושלם ויהיה צורך בתיקון.
* הבחירה של בני האדם להתנהג ברוע, באטימות ואכזריות זה כלפי זה וכלפי העולם בו הם חיים העוונות שעלולים להעמיד את העולם בסכנה.
* העוונות הם בני האדם עצמם שאינם נוהגים על פי התורה שהיא התכנון של העולם ובכך פוגעים בעולם כולו.

**תחנה רביעית:** וברא תשובה קודם שברא העולם.

**קו ותמרור עצירה:** "קודם שברא את העולם**"**

**שאלה:** כיצד ניתן לברוא תשובה לעוונות?

**מסלולים אפשריים:** הקב"ה יודע שהקיום של העולם תלוי בכך שתהיה דרך לבני האדם לתקן את המעשים שלהם כי אחרת העולם נידון לכיליון. יצירת דרכים לתיקון עוד בשלב התכנון מורכבת ויש צורך לבחון אותה.

* ניתן לברוא תשובה בעזרת תכנון ריאלי שמעריך סיכויים וסיכונים ובוחן את תסריטים אפשריים ומגדיר את המענה לכל אחד מהם.
* התשובה היא האמון בבני אדם שבטבעם הם שואפים לטוב וגם אם הם פועלים באופנים שאינם ראויים הם רוצים לתקן.
* התשובה היא היכולת לבחון את התכנון בכל שלב של הביצוע ולשנות אותו במידת הצורך על פי ההתפתחויות.

1. **לתעות ומצוא שוב את הדרך**

משל למלך שאומר לעבדו: אני שולחך ומתעה אותך בדרך1, ואתה תשאל ותחפש ותטרח לראותי להגיעני2, ודרך זה שאני מתעה אותך, הוא ידוע שאחר טורח גדול, יגיע אל מחוז חפצו בשאלות וטרחות.3

חכם ששון שנדוך, דבר בעתו, עקידת יצחק, מכון הכתב, ירושלים, תשמ"ה, עמ' 23

**תחנה ראשונה:** משל למלך שאומר לעבדו: אני שולחך ומתעה אותך בדרך,

**קו ותמרור עצירה:** "ומתעה אותך בדרך"

**שאלה:** מה אתם חושבים על המלך הזה?

**מסלולים אפשריים:** המלך שולח את המלך שלו לדרך ומודיע לו שהוא שולח אותו על מנת לאבד את הדרך. מעשה כזה של מלך מעורר אצל אנשים שונים תגובות שונות, החשיפה של התשובות השונות מאפשרת זווית ראיה נוספת על תהליך התכנון שנדרש לכל פרויקט.

* המלך הוא איש רע שמעוניין להתעמר בעבדו, ולהפגין את כוחו, והוא שולח את עבדו לדרך בידיעה שהוא יאבד את דרכו.
* המלך רוצה בטובתו של העבד, הוא יודע שיציאה לדרך ותעייה מביאות למציאת דרכים חדשים שלא ניתן להגיע אליהן ללא התעייה.
* המלך בוחן את הנאמנות של העבד ולכן הוא שולח אותו לדרך שתגרום לא להתאמץ למצוא את הדרך חזרה מכיוון שרק אדם נאמן מוכן להתאמץ למען המלך שלו.

**צידה לדרך:** לתעות - איבד את דרכו, הלך ללא כיוון וללא מטרה.

**תחנה שניה:** ואתה תשאל ותחפש ותטרח לראותי להגיעני

**קו ותמרור עצירה:** ואתה תשאל ותחפש ותטרח לראותי להגיעני

**שאלה:** מהי מטרת החיפוש והטרחה?

**מסלולים אפשריים:** רבי ששון בן מרדכי משה שם בפיו של המלך את ההסבר לכך שהוא שולח את עבדו לתעות בדרך. ההסבר הוא שבכדי להגיע אל המלך ולראות אותו יש לשאול לחפש ולטרוח. ניתן להביא את המטרה שמציב רבי ששון בצורות שונות כל אחת מהן מצביעה על מטרה אחרת של התכנון.

* מטרת החיפוש והטרחה היא להגיע למטרה ראויה וטובה יותר מכיוון שתהליך תכנון שבנוי על חקירה יסודית מביא לתוצאות טובות יותר.
* מטרת החקירה שהמלך דורש מעבדו היא להוכיח שאכן הוא רוצה להגיע למלך, כלומר כך מפעילי הפרויקט מוכיחים לכל השותפים שלהם את חשיבותו של הפרויקט.
* אין שום מטרה לחקירה, היא רק גוזלת זמן יקר, מרחיקה את שלב הביצוע ויוצרת תחושה של חשיבות ליזמי הפרויקט.

**תחנה שלישית:** ודרך זה שאני מתעה אותך, הוא ידוע שאחר טורח גדול, יגיע אל מחוז חפצו בשאלות וטרחות.

**קו ותמרור עצירה:** " יגיע אל מחוז חפצו בשאלות וטרחות"

**שאלה:** מדוע צריך להגיע למחוז חפצו בשאלות וטרחות?

**מסלולים אפשריים:** מטרת החיפוש והתעיה כפי שמגדיר אותה המלך מפתיעה, מכיוון שנראה שגם בסוף התהליך נשאר העבד עם שאלות וטרחות. הניסיון להבין את דברי המלך יוליך לדרכים נוספות בהבנה של תהליך התכנון והקשר שלו לביצוע.

* רבי ששון בן מרדכי רוצה להגיד שכל תהליך של תכנון משאיר את המתכנן עם שאלות שהוא יודע שהוא לא יענה עליהם בפרויקט הקרוב.
* השאלות שנשארים איתם בסוף תהליך התכנון מבהירות שכל פרויקט הוא חלק מהחזון שהתחיל את התהליך מלכתחילה ויש צורך בעוד פרויקטים שיקמו את מימוש החזון.
* תהליך שמסתיים בשאלות פתוחות מעיד על האנשים המובילים אותו שהם אינם כלואים בתכנון של הפרויקט והם פתוחים לבחון אותו בכל שלב מחדש.

1. **לעשות מעשה בראשית בכל רגע**

שצריך לעולם שתי כוחות: א' - כוח הבריאה, ב'- כוח הקיום.1 שלא כמידת בשר ודם, שהאומן העושה כלי, לאחר שהשלימו אין עוד אותו כלי צריך לאומן, ויכול להתקיים זולתו. 2

שלגבי בריאת העולם, אינו כן אלא שגם לאחר שברא את העולם ומלואו, כולם צריכים לקבל שפע חיות מאיתו יתברך בכל עת ובכל רגע,3 ונמצא לפי זה שהקב"ה עושה מעשה בראשית בכל רגע, כיוון שבכל רגע הוא משפיע חיות לעולם, ואלמלא יסתר פניו מהעולם רגע אחד, לא יתקיים.4

חכם בן ציון כהן, אומר לציון, דרוש לפרשת ויגש, ג'רבה, דפוס המשובה, ת"ש, עמ' מד

**תחנה ראשונה:** שצריך לעולם שתי כוחות: א' - כוח הבריאה, ב'- כוח הקיום.

**קו ותמרור עצירה:** א' - כוח הבריאה, ב'- כוח הקיום.

**שאלה:** מה ייחודו של כל אחד מכוחות אלה?

**מסלולים אפשריים:** חכם בן ציון כהן מפריד בין כוח הבריאה לכוח הקיום בתהליך בריאת העולם. הזיהוי של הייחודיות של כל אחד מכוחות אלה יאפשר לעמוד על המשמעות של כל אחד מהם ועל הצרכים שכל אחד מהם עשוי למלא.

* כוח הבריאה יוצר את העולם בלעדיו אין עולם, כוח הקיום הוא זה שמניע את העולם בלעדיו העולם עוצר מלכם וממילא אינו מתקיים .
* כוח הבריאה מאפשר יצירת חזון, יכולת לראות למרחוק ואילו כוח הקיום הוא הכוח שמאפשר לפרק את החזון למרכיביו השונים ולהתאים אותם למציאות.
* כוח הבריאה הוא זה שמאפשר לתכנן, לבחון את הדברים לפני שהם יוצאים לפועל ואילו כוח הקיום מוציא לפועל את התכנון.

**תחנה שניה:** שלא כמידת בשר ודם, שהאומן העושה כלי, לאחר שהשלימו אין עוד אותו כלי צריך לאומן, ויכול להתקיים זולתו.

**קו עצירה:** ויכול להתקיים זולתו

**תמרור עצירה:** אין עוד אותו כלי צריך לאומן

**שאלה:** כיצד סוג הכלי מעיד על האומן?

**מסלולים אפשריים:** חכם בן ציון כהן מסביר את המאפיינים של כלי שנוצר על ידי בשר ודם, מתוך כך ניתן להבין את ההבדל בינו לבין כלי שנוצר על ידי הקב"ה. ניתן לתת פרשנויות שונות להשפעה שיש לקשר שבין היוצר לבין הכלי כל אחת מהפרשנויות מעידה בצורה אחרת על היוצר.

* היכולת לקיים את היצירה בכל זמן קיומה מעידה על הקשר המיוחד שיש לאומן ליצירתו, לקיום שלה ולהתפתחות שלה.
* אומן שיוצר כלי שתלוי בו לאורך זמן, אינו יודע לשחרר את היצירה שלו ולאפשר לה לעמוד בפני עצמה ולכן היא נשארת מקובעת.
* הצורך לקיים את היצירה לאורך זמן או לא תלוי בסוג היצירה ואינה מעידה על האומן יש יצירות שדורשות ליווי והתאמות כמו פרויקט חברתי ויש יצירות שלא כמו פסל מאבן.

**תחנה שלישית:** שלגבי בריאת העולם, אינו כן אלא שגם לאחר שברא את העולם ומלואו, כולם צריכים לקבל שפע חיות מאיתו יתברך בכל עת ובכל רגע

**קו עצירה:** בכל עת ובכל רגע

**תמרור עצירה:** 'שפע חיות בכל עת'

**שאלה:** אילו קשרים קיימים בין 'שפע חיות בכל עת' לתכנון וביצוע של פרויקט?

**מסלולים אפשריים:** ההשוואה בין פרויקט חברתי לבין בריאת העולם אינה השוואה מובנת מאליה, אך זיהוי נקודות דמיון בין תכנון פרויקט ויישומו לבין תהליך בריאת העולם יאפשרו להפוך ללמוד מתהליך הבריאה הגדול מכולם על בניית פרויקט.

* פרויקט חברתי מתחיל בנקודת זמן אחת ומסתיים בנקודת זמן שניה, אך יש צורך לתכנן את האפקטיביות שלו גם לאחר שהוא מסתיים.
* תכנון הפרויקט אינו מסתיים ברגע שמתחיל הביצוע, תוך כדי הביצוע יש לחזור לתכנון ולבחון את ההיתכנות שלו וליצור בו שינויים אם יש צורך.
* פרויקט חברתי צריך לראות קודם כל את האנשים שלמענם הוקם, ולכן כל תכנון וביצוע של פרויקט הם דינמיים ומשתנים כבני האדם עצמם.

**תחנה רביעית:** ונמצא לפי זה שהקב"ה עושה מעשה בראשית בכל רגע, כיוון שבכל רגע הוא משפיע חיות לעולם, ואלמלא יסתר פניו מהעולם רגע אחד, לא יתקיים.

**קו ותמרור עצירה:** "ואלמלא יסתר פניו מהעולם רגע אחד, לא יתקיים"

**שאלה:** מה יחשב להסתרת פנים מהפרויקט שמונע את קיומו?

**מסלולים אפשריים:** עצירת הכוח שמניע את העולם מחריבה אותו ובעצם מנטרלת את כוח הבריאה. ניתן לזהות בפרויקט חברתי כוחות מניעים שבמידה ויעצרו הפרויקט כולו יפסיק להתקיים. היכולת להבחין מראש ממה אסור להסתיר פנים בתהליך התכנון והביצוע יאפשרו את קיום הפרויקט.

* מתכנן ומפעיל של פרויקט חברתי חייב להגדיר את מטרת הפרויקט, במידה ואין הגדרה כזו אין שום כוח מניע לפרויקט והוא מתפזר ונעלם.
* הכוח המניע המרכזי של כל פרויקט הוא האנשים שלמענם הוא מועל, הסתרת הפנים מהכוחות ומהצרכים האמתיים של האנשים תהפוך את הפרויקט לחסר תועלת.
* המשך קיום פרויקט אינו דורש בהכרח את המשך הפעילות של יזמיו, אלא הוא בהחלט עשוי להמשיך ולהתקיים בעזרת האנישם שבתחילה היו הלקוחות שלו.